De Bruin het geen planne om Leeus te los | Netwerk24
De Bruin het geen planne om Leeus te los
Deur Christo Buchner 31 Julie 2018 14:12
Swys de Bruin, die Leeus se hoofafrigter. Foto: Gallo Images
Swys de Bruin sê hy sal, anders as van sy voorgangers, sy kontrak met die Leeus eerbiedig en weer aanstaande jaar aan die stuur van sake staan.
Dit te midde van die moontlikheid dat hy gereelder by die afrigtingspan van die Springbokke kan aansluit.
De Bruin was vroeër vanjaar in die toets teen Wallis en daarna die reeks van drie toetse teen Engeland 'n aanvals-konsultant van Rassie Erasmus se span.
Die kans is glo goed dat hy weer vir die komende Rugbykampioenskap betrek sal word.
Hy sal wel nie die Leeus se afrigter in die komende Curriebeker-reeks wees nie, maar het bevestig dat hy sy verpligtinge as afrigter in aanstaande jaar se Superreeks sal eerbiedig.
Met verskeie spelers wat oorsee gaan speel, sal die Leeus se span aanstaande jaar aansienlik anders lyk.
Die Johannesburgse span kom Saterdag vir 'n tweede agtereenvolgende jaar teen die Crusaders in die eindstryd van dié kompetisie te staan.
Sonder om name te noem, het De Bruin gesê van sy voorgangers as Leeus-afrigters het wel al hul kontrak voortydig beëindig en elders 'n heenkome gevind.
"My kontrak verstryk ná aanstaande jaar se Superreeks en ek het geen plan om dit nie te eerbiedig nie," sê hy.
Johan Ackermann, De Bruin se voorganger, het sy bande met die span van die Goudstad ná verlede jaar se Superreeks beëindig om Gloucester in Engeland te gaan afrig.